Watter invloed het alkohol op jou liggaam? - WelstandWelstand
Tuis / Advies / Watter invloed het alkohol op jou liggaam?
Watter invloed het alkohol op jou liggaam?
Die impak van alkohol op jou liggaam begin die oomblik waarop jy daardie eerste slukkie drink.
Alkohol word baie vinnig in die bloed opgeneem en versprei na alle dele van die liggaam. Die lewer is hoofsaaklik daarvoor verantwoordelik om die alkohol tot water en koolstofdioksied af te breek, terwyl die res deur die longe, niere en deur sweet uitgeskei word. Die lewer kan slegs ʼn sekere hoeveelheid alkohol per uur afbreek.
Die bloedalkoholkonsentrasie neem toe en die gevoel van dronkenskap kom voor wanneer alkohol vinniger gedrink word as wat die lewer dit kan afbreek. Elke individu se reaksie op alkohol verskil en word onder meer bepaal deur die lewer se vermoë om alkohol te metaboliseer, of jy geëet het of nie, hoe vinnig jy drink, ouderdom, geslag, ras, jou liggaamsbou en hoe dikwels jy alkohol gebruik.
Alkohol beweeg deur die liggaam van die mond na die maag, na die bloedsomloopstelsel, die brein, niere, longe en lewer. Alkohol hoef nie verteer te word nie aangesien dit ʼn baie klein molekule is en maklik deur die maagvoering kan beweeg. As die maag leeg is, beweeg die alkohol direk in die bloedstroom in. As daar kos in die maag is, word die tempo van alkoholabsorpsie vertraag, maar nie gestop nie.
Sodra alkohol in die bloedstroom kom, word dit vinnig eweredig deur die liggaam versprei. Alkohol verbreed die bloedvate soos dit die bloedstroom binnedring en dit veroorsaak groter bloedvloei na die veloppervlak en is dit hoekom baie mense lyk of hulle bloos of rooi in die gesig is wanneer hulle drink. Dit veroorsaak ook ʼn tydelike gevoel van warmte, verhoogde hitteverlies en vinnige afname in liggaamstemperatuur en ʼn daling in bloeddruk.
As alkohol die brein bereik, beïnvloed dit onmiddellik die vermoë van die brein om gedrag en liggaamsfunksies te beheer. Namate die konsentrasie van alkohol in die bloedstroom toeneem, verander die liggaam se funksies en gedrag.
Alkohol tree op soos ʼn diuretikum, wat beteken dat dit die afskeiding van urine toeneem en mens sal dus meer gereeld wil urineer, wat dehidrasie en dorsheid veroorsaak. Slegs sowat vyf persent van die alkohol wat ingeneem word, word deur die longe, niere en die vel uitgeskei; die res word deur die lewer verwyder.
Wanneer mens te veel alkohol ingeneem het, kan die gevolge daarvan steeds die volgende dag gevoel word – algemeen bekend as ʼn babelas. Dit is omdat alkohol giftig is vir die liggaam en die liggaam steeds werk om van die gifstof ontslae te raak. Baie van die simptome word deur dehidrasie veroorsaak. Simptome sluit in hoofpyn, diarree, naarheid, moegheid, ʼn vinnige hartklop, droë mond en oë, konsentrasieprobleme en rusteloosheid.
Die misbruik van alkohol oor ʼn lang termyn kan met talle gesondheidsprobleme verband hou: lewersiektes, pankreatitis, skade aan die hartspier, ander kardiovaskulêre probleme, maagsere, kanker, immuunstelseldisfunksie, osteoporose, brein- en senuweeskade, vitamientekorte en geestesgesondheidsprobleme soos angs en depressie.